
CONSILIUL DE ADMINISTRAȚIE
HOTĂRÂRE nr. 
din .................... 2026
mun. Chișinău

cu privire la aprobarea Liniilor directoare privind participarea operatorului sistemului de transport la Mecanismul de compensare între operatorii sistemelor de transport 

În temeiul art. 9 alin. (3), art. 39 alin. (1) precum și în scopul accelerării implementării efective a prevederilor art. 48 din Legea nr. 164/2025 cu privire la energia electrică (Monitorul Oficial al Republicii Moldova, 2025, nr. 437-440, art. 598), Consiliul de administrație al Agenției Naționale pentru Reglementare în Energetică 
H O T Ă R Ă Ş T E:
1. [bookmark: _GoBack]Se aprobă Liniile directoare privind participarea operatorului sistemului de transport la Mecanismul de compensare între operatorii sistemelor de transport (în continuare - COST)                        (se anexează).
2. Operatorul sistemului de transport al energiei electrice Î.S. „Moldelectrica” întreprinde acțiunile necesare pentru a încheia acordul/acordurile relevante în vederea aderării la Mecanismul COST, instituit la nivelul Uniunii Europene.
3. Î.S. „Moldelectrica” va informa trimestrial Agenția cu privire la evoluția procesului de aderare la mecanismul COST, inclusiv cu privire la stadiul negocierilor, îndeplinirea condițiilor de aderare și eventualele obstacole identificate. 
4. În termen de 6 luni de la aprobarea prezentei Hotărâri, Î.S. „Moldelectrica” va prezenta Agenției o evaluare estimativă a plăților pe care urmează să le achite și, respectiv să le primească operatorul sistemului de transport în/din fondul COST pentru perioada de calcul imediat următoare, bazată pe datele disponibile privind fluxurile transfrontaliere, pierderile și costurile de infrastructură, precum și un calendar estimativ al plăților respective. 
5. Prezenta Hotărâre se publică în Monitorul Oficial al Republicii Moldova.

Anexă
la Hotărârea Consiliului de administrație al ANRE nr. 

UE


Liniile directoare privind participarea operatorului sistemului de transport la Mecanismul de compensare între operatorii sistemelor de transport 

Liniile directoare privind participarea operatorului sistemului de transport la Mecanismul de compensare între operatorii sistemelor de transport, transpun Regulamentul (UE) NR. 838/2010 al Comisiei din 23 septembrie 2010 privind stabilirea orientărilor referitoare la mecanismul compensărilor între operatorii de sisteme de transport și abordarea comună de reglementare în domeniul stabilirii taxelor de transport (Text cu relevanţă pentru SEE), publicat în Jurnalul Oficial al Uniunii Europene (JO) nr. L 250/5 din 24 septembrie 2010, CELEX: 32010R0838, adaptat şi adoptat prin Decizia Grupului Permanent de Nivel Înalt al Comunității Energetice Nr. 2013/01/PHLG-EnC 23 octombrie 2013.

Secțiunea 1
Scopul

1. În calitate de parte la mecanismul de compensare între operatorii sistemelor de transport (în continuare – COST), operatorul sistemului de transport primește şi, respectiv plătește compensații pentru costurile suportate ca rezultat al găzduirii fluxurilor transfrontaliere de energie electrică în rețelele electrice de transport pe care le operează, în conformitate cu prevederile art. 48 din Legea nr.164/2025 cu privire la energia electrică, cu principiile stabilite în prezentele Linii directoare privind participarea operatorului sistemului de transport la Mecanismul de compensare între operatorii sistemelor de transport (în continuare – Linii directoare), precum și cu mecanismele stabilite prin acordul COST.
Secțiunea 2
Dispoziții generale
2. Mecanismul de compensare între operatorii de sisteme de transport trebuie să prevadă compensații pentru costurile aferente găzduirii fluxurilor transfrontaliere de energie electrică, inclusiv pentru furnizarea de acces transfrontalier la rețeaua interconectată. 
3. Rețeaua europeană a operatorilor de sisteme de transport al energiei electrice (European Network of Transmission System Operators for Electricity – denumită în continuare „ENTSO-E”), înființată în conformitate cu articolul 5 din Regulamentul (CE) nr. 714/2009, instituie un fond pentru mecanismul COST (în continuare – fondul COST) în scopul compensării operatorilor sistemelor de transport pentru costurile aferente găzduirii fluxurilor transfrontaliere de energie electrică. 
Fondul COST stabilește compensații pentru:
3.1. costurile pierderilor din rețelele electrice de transport (în continuare - sistemele naționale de transport) ca urmare a găzduirii fluxurilor transfrontaliere de energie electrică; și

3.2. costurile aferente punerii la dispoziție a infrastructurii existente în scopul găzduirii fluxurilor transfrontaliere de energie electrică.

4. Contribuțiile la fondul COST se calculează în conformitate cu secțiunile 7 și 8. Plățile achitate din fondul COST (compensațiile) se calculează în conformitate cu secțiunile 5 și 6. ENTSO-E asigură instituirea cadrului contractual necesar pentru colectarea și efectuarea tuturor plăților aferente fondului COST, precum și stabilirea calendarului plăților respective. Toate contribuțiile și plățile se efectuează cât mai curând posibil, în termen de cel mult 6 (șase) luni de la încheierea perioadei la care se referă.
5. Operatorul sistemului de transport prezintă ENTSO-E și Agenției Uniunii Europene pentru Cooperarea Autorităților de Reglementare din Domeniul Energiei (în continuare – ACER) toate informațiile necesare pentru implementarea mecanismului COST.
6. Tranzitul de energie electrică se calculează, în mod normal, pe bază orară, luându-se în considerare valoarea cea mai mică dintre valoarea absolută a importurilor de energie electrică și valoarea absolută a exporturilor de energie electrică înregistrate pe interconexiunile dintre sistemele naționale de transport. 
7. La calcularea tranziturilor de energie electrică, valoarea importurilor și valoarea exporturilor pe fiecare interconexiune dintre sistemele naționale de transport se reduce proporțional cu ponderea capacității alocate într-un mod care nu este compatibil cu principiile de alocare a capacității și de gestionare a congestiilor stabilite în art. 44 din Legea nr. 164/2025 cu privire la energia electrică.
8. Fără a aduce atingere prevederilor din pct. 7, importurile și exporturile de energie electrică pe interconexiunile cu țări terțe în raport cu care se aplică prevederile pct. 24 se includ în calculul tranzitului de energie electrică. 
9. În sensul prezentelor Linii directoare, prin flux net de energie electrică se înțelege valoarea absolută a diferenței dintre exporturile totale de energie electrică dintr-un sistem național de transport către țările în care operatorii sistemelor de transport participă la mecanismul COST și importurile totale de energie electrică în același sistem național de transport din țările în care operatori sistemelor de transport participă la mecanismul COST. Pentru părțile la mecanismul COST care au o frontieră comună cu cel puțin o țară terță în raport cu care se aplică prevederile pct. 24, se operează următoarele ajustări la calculul fluxului net:
9.1. dacă exporturile totale de energie electrică către țările în care operatorii sistemelor de transport participă la mecanismul COST sunt mai mari decât importurile totale de energie electrică din țările în care operatorii sistemelor de transport participă la mecanismul COST, fluxurile nete se reduc cu valoarea cea mai mică dintre:
9.1.1. valoarea fluxurilor nete de import din respectivele țări terțe; și

9.1.2. valoarea fluxurilor nete de export către țările în care operatorul sistemului de transport participă la mecanismul COST;
9.2. dacă importurilor totale de energie electrică din țările în care operatorii sistemelor de transport participă la mecanismul COST sunt mai mari decât exporturile totale de energie electrică către țările în care operatorii sistemelor de transport participă la mecanismul COST, fluxurile nete se reduc cu valoarea cea mai mică dintre:
9.2.1. valoarea fluxurilor nete de export către respectivele țări terțe; și
9.2.2. valoarea fluxurilor nete de import din țările în care operatorul sistemului de transport participă la mecanismul COST.
10. În sensul prezentelor Linii directoare, prin sarcină se înțelege cantitatea totală de energie electrică care trece din sistemul național de transport către sistemele de distribuție conectate, către consumatorii finali racordați la sistemul de transport și către producătorii de energie electrică pentru a fi consumată în scopul producerii energiei electrice. 
Secțiunea 3
Participarea la mecanismul COST
11. Operatorul sistemului de transport participă la mecanismul COST cu respectarea prevederilor  prezentelor Linii directoare. Plățile şi încasările rezultate din aplicarea mecanismului COST se iau în considerare la stabilirea tarifelor reglementate pentru serviciul de transport al energiei electrice în modul stabilit în Metodologia de calculare, aprobare şi aplicare a tarifelor reglementate pentru serviciul de transport al energiei electrice, aprobată prin Hotărârea Consiliului de administrație al ANRE nr. 626/2025. Operatorul sistemul de transport nu este în drept să includă în taxele aplicate pentru accesul la rețea, niciun fel de taxe sau plăți suplimentare pentru găzduirea fluxurilor transfrontaliere de energie electrică.
12. Operatorii sistemelor de transport din țări terțe care au încheiat acorduri cu Uniunea Europeană, în temeiul cărora au adoptat și aplică dreptul Uniunii Europene în sectorul energiei electrice, au dreptul de a participa la mecanismul COST. În special, operatorii de sisteme de transport care își desfășoară activitatea în teritoriile menționate la articolul 9 din Tratatul Comunității Energetice au dreptul de a participa la mecanismul COST. Fiecare operator al sistemului de transport dintr-o țară terță care participă la mecanismul COST este tratat în mod echivalent cu un operator al sistemului de transport dintr-un Stat Membru al Uniunii Europene.

Secțiunea 4
Acordurile multilaterale
13. ENTSO-E facilitează încheierea de acorduri multilaterale privind compensarea costurilor aferente găzduirii fluxurilor transfrontaliere de energie electrică între operatorii sistemelor de transport care participă la mecanismul COST și operatorii sistemelor de transport din țări terțe care nu au încheiat acorduri cu Uniunea Europeană, în cazul în care aceștia au adoptat și aplică dreptul Uniunii Europene în sectorul energiei electrice. 
14. Acordurile multilaterale respective au drept obiectiv asigurarea faptului că operatorii sistemelor de transport din țările terțe sunt tratați în condiții echivalente cu cele aplicabile operatorilor sistemelor de transport din țările participante la mecanismul COST. 
15. După caz, acordurile multilaterale pot recomanda ajustări corespunzătoare ale compensației totale pentru compensația aferentă punerii la dispoziție a infrastructurii în scopul găzduirii fluxurilor transfrontaliere de energie electrică, determinată în conformitate cu Secțiunea 6. Orice ajustare în acest sens se supune aprobării Comisiei Europene, cu luarea în considerare a avizului ACER. 
16. Tratamentul aplicat unui operator al sistemului de transport dintr-o țară terță nu trebuie să fie mai favorabil în comparație cu cel care s-ar aplica unui operator al sistemului de transport care participă la mecanismul COST. 
Secțiunea 5
Compensarea pierderilor
17. Compensația pentru pierderile suportate în sistemele naționale de transport drept rezultat al găzduirii fluxurilor transfrontaliere de energie electrică se calculează separat de compensația pentru costurile suportate aferente punerii la dispoziție a infrastructurii în scopul găzduirii fluxurilor transfrontaliere de energie electrică. 
18. Cantitatea pierderilor suportate în rețeaua electrică de transport se stabilește prin calcularea diferenței dintre: 
18.1 cantitatea pierderilor efectiv înregistrate în rețeaua electrică de transport în perioada relevantă; și
18.2 cantitatea estimată a pierderilor în sistemul de transport care ar fi fost înregistrate în perioada relevantă în absența tranzitului de energie electrică.

19. ENTSO-E efectuează calculele stabilite la pct. 18 și publică, într-un format corespunzător, calculele respective, precum și metoda de calcul utilizată. Aceste calcule pot fi efectuate pornind de la estimări pentru mai multe momente de timp din perioada relevantă. 
20. Valoarea pierderilor suportate de rețeaua electrică de transport drept rezultat al găzduirii fluxurilor transfrontaliere de energie electrică se determină în conformitate cu principiile stabilite de Agenție și utilizate la determinarea în scopuri tarifare a valorii pierderilor de energie electrică din rețeaua de transport la nivel național. Agenția informează ACER cu privire la modul de determinare a valorii pierderilor de energie electrică în rețeaua electrică de transport.  
În cazul în care modul de determinare a valorii pierderilor de energie electrică din rețeaua de transport aplicată la nivel național nu poate fi aplicată pe perioada de timp pentru care se aplică mecanismul COST, valoarea pierderilor, în contextul aplicării mecanismului COST, se estimează de către ENTSO-E.
Secțiunea 6
Compensația pentru punerea la dispoziție a infrastructurii pentru fluxurile transfrontaliere de energie electrică
21.  Valoarea anuală a compensației pentru infrastructura transfrontalieră se stabilește de către Comisia Europeană, în conformitate cu procedura și cerințele aplicabile în cadrul Uniunii Europene. Suma respectivă se alocă între operatorii sistemelor de transport sub formă de compensație pentru costurile suportate ca urmare a punerii la dispoziție a infrastructurii pentru găzduirea fluxurilor transfrontaliere de energie electrică. 
22. Valoarea compensației anuale pentru punerea la dispoziție a infrastructurii transfrontaliere se distribuie între operatorii sistemelor de transport proporțional cu următorii factori: 
22.1 factorul „tranzit”, care reflectă tranziturile în sistemul național de transport relevant, exprimat ca proporție din tranzitul total prin toate sistemele naționale de transport;
22.2 factorul „sarcină”, care exprimă pătratul tranziturilor de energie electrică, raportat la sarcină plus tranziturile în respectivul sistem de transport, în raport cu pătratul tranziturilor de energie electrică, raportat la sarcina plus tranzitul din toate sistemele naționale de transport.
Ponderea factorului „tranzit” reprezintă 75 %, iar cea a factorului „sarcină” reprezintă 25 %.

Secțiunea 7
Contribuții la fondul COST
23. Operatorii sistemelor de transport contribuie la fondul COST proporțional cu raportul dintre valoarea absolută a fluxurilor nete înspre și dinspre sistemele lor naționale de transport și suma dintre valoarea absolută a fluxurilor nete înspre și dinspre toate sistemele naționale de transport. 

Secțiunea 8
Taxa de utilizare a sistemului de transport aplicată importurilor și exporturilor de energie electrică din țări terțe
24. Se plătește o taxă de utilizare a sistemului de transport pentru toate importurile și exporturile de energie electrică preconizate din toate țările terțe, în cazul în care: 
24.1 țara respectivă nu a încheiat un acord cu Uniunea Europeană, în virtutea căruia să fi adoptat și să aplice legislația Uniunii în sectorul energiei electrice; sau
24.2 operatorul sistemului de transport responsabil pentru sistemul din care se importă energie electrică sau în care se exportă energie electrică nu a încheiat acordul multilateral menționat la Secțiunea 4.
Această taxă se exprimă în euro per megawatt-oră.
25. Toți participanții la mecanismul COST aplică taxa de utilizare a sistemului de transport în raport cu importurile și exporturile de energie electrică programate între sistemele naționale de transport și sistemul de transport al țării terțe. 
26. Taxa de utilizare a sistemului de transport pentru fiecare an se calculează în avans de către ENTSO-E. Aceasta se stabilește la nivelul contribuției estimate per megawatt-oră pe care operatorii sistemelor de transport dintr-o țară participantă ar trebui să o plătească în fondul COST pe baza fluxurilor transfrontaliere de energie electrică prognozate pentru anul respectiv.

image1.jpeg




